Прызнацца, што ў пачатку размовы пра бліны я думала, што запішу колькі рэцэптаў з канкрэтнымі грамамі, сталовымі лыжкамі і колькасцю яек. Але замест гэтага сам сабой прыйшоў філасофскі вывад, што зусім не гэта галоўнае. Звычайны на першы погляд блін – гэта не проста страва, гэта невычарпальная крыніца для кулінарнай творчасці. І самае важнае тут – энергетыка рук гаспадыні, яе душа і сэрца. Дарэчы, гэта лёгка праверыць. Паспрабуйце разам з маці ці сваёй сяброўкай па адным рэцэпце – лыжка ў лыжку – пекчы бліны, і ў вас ўсё роўна атрымаецца інакш.